b'\n_START_ARTICLE_\nWacker-hapetus\n_START_PARAGRAPH_\nWacker-hapetus tai Wacker-prosessi on kemiallinen reaktio, jossa happi hapettaa palladium- ja kupariyhdisteiden katalysoimana alkeenin aldehydiksi tai ketoniksi. Erityisen t\xc3\xa4rke\xc3\xa4 reaktio on valmistettaessa asetaldehydi\xc3\xa4 eteenist\xc3\xa4.\n_START_SECTION_\nReaktion historiaa\n_START_PARAGRAPH_\nF. C. Phillips havaitsi palladiumkloridin hapettavan etaanin asetaldehydiksi ja raportoi reaktion ensimm\xc3\xa4isen kerran vuonna 1894. T\xc3\xa4ss\xc3\xa4 reaktiossa palladiumkloridia tarvitaan kuitenkin stoikiometrinen m\xc3\xa4\xc3\xa4r\xc3\xa4 ja reagenssin kalleuden vuoksi reaktio ei yleistynyt. 1950-luvun lopulla saksalaisten kemianalanyhti\xc3\xb6iden Wacker Chemien ja Hoechst AG:N tutkijat kehittiv\xc3\xa4t samanaikaisesti palladium- ja kuparikatalysoitua menetelm\xc3\xa4\xc3\xa4 asetaldehydin valmistamiseksi eteenist\xc3\xa4. Prosessin julkaisi ensimm\xc3\xa4isen kerran Wacker Chemiell\xc3\xa4 ty\xc3\xb6skennellyt Juergen Smidt ryhmineen vuonna 1959.'